ใกล้สิ้นปี 2014 วันนี้จึงอยากพาครอบครัวไปทานข้าวนอกบ้าน  แต่ไม่อยากขับรถไกลจึงมองหาร้านใกล้บ้าน  หลังจากที่เคยไปกินร้านนี้มาหลายครั้งแล้วจึงตัดสินใจเลือกร้านนี้ค่ะ  ร้านนี้เป็นร้านอาหารไม่ใหญ่มาก เป็นร้านเล็กๆแต่คุณภาพอาหารไม่แพ้ร้านอาหารใหญ่ๆเลยค่ะ ร้านนี้เหมาะกับทุกเพศทุกวัย มีเมนูหลากหลาย  บริการเป็นกันเองมาก ที่สำคัญมีที่จอดรถสะดวกสะบาย เนื่องจากเป็นวันใกล้สิ้นปีลูกค้าในร้านค่อนข้างเยอะ เราก็เข้าไปนั่ง พนักงานก็เอาเมนูอาหารมาให้เลือก  3  เล่ม แต่เนื่องด้วย พ่อกับแม่เริ่มเข้าสู่วัยผู้สูงอายุแล้วจึงอ่านเมนูที่เป็นตัวหนังสือเล็กๆไม่ถนัด ทางร้านจึงเอาเมนูที่เป็นรูปภาพของทางร้านพร้อมราคาอาหารตัวโตๆมาให้เลือก  เนื่องจากเมนูมีเยอะมากแม่จึงเลือกนานเป็นพิเศษ แต่เจ้าของร้านและพนักงานก็ไม่มีทีท่าว่าจะรำคาญเลย  ถ้าเป็นร้านอื่นคงชักสีหน้าหรือเดินหนีไปแล้ว  แถมเจ้าของร้านยังมาคอยแนะนำเมนูที่เหมาะกับวัยของแม่ด้วยค่ะ ส่วนคุณภาพอาหารก็สด สะอาด ภาชนะที่ใส่ก็สะอาดดีค่ะ ออร้านนี้จะไม่มีเมนูเนื้อหมูและเครื่องดื่มที่มีแอลกอฮอลล์นะคะถ้าจำไม่ผิดเจ้าของร้านน่าจะนับถือศาสนาอิสลามค่ะถ้าจำผิดต้องขออภัยมาไว้ ณ ที่นี้ด้วยค่ะ มาว่ากันด้วยเมนูที่เราสั่งมาทานวันนี้กันดีกว่าค่ะ
1.ลิบอายสเต็ก  เป็นสเต็กเนื้อที่หมักมาจนเนื้อนุ่มมากๆเป็นเนื้อติดมันนิดๆราดมาด้วยน้ำสเต็กรสชาตกลมกล่อมอร่อยกำลังดี  เสิร์ฟมาพร้อมสลัดผักสดและผักต้ม  มีออร์เดิร์ฟเป็นขนมปังอบเนยที่ไม่กรอบหรือนิ่มจนเกินไป รสชาตของขนมปังหวานเค็มนิดๆกำลังดีค่ะ  เมนูนี้ราคาอยู่ที่  165 บาท
2.ทีโบนสเต็ก  เป็นสเต็กเนื้ออีกเมนูแต่เนื้อไม่นุ่มเท่าลิบอายสเต็กและไม่ค่อยติดมันค่ะอาจไม่เหมาะกับผู้สูงอายุที่ฟันไม่ดี เมนูนี้จะเป็นสเต็กกระทะร้อนเนื้อสเต็กจะราดมาด้วยน้ำซอสมะเขือเทศปรุงรสเปรี้ยวหวานอร่อยดีค่ะ เสิร์ฟมาพร้อมผักต้ม ราคาอยู่ที่  219  บาท
3.ยำรวมมิตร  เมนูนี้รสจัดดีค่ะรสชาตออกเปรี้ยวหวาน  กุ้งกับปลาหมึกตัวโต ปลาหมึกสดเนื้อเด้งดีค่ะ เสิร์ฟมาในจานสีขาวดีไซด์เก๋  แต่ปริมาณอาหารในจานดูน้อยไปหน่อยค่ะ  เมนูนี้ราคาอยู่ที่  90  บาท
4.ไก่มะนาว  เมนูนี้รสชาตจัดจ้านมากอาจจะไม่เหมาะกับคนที่ไม่ชอบทานรสเปรี้ยว แต่โดยส่วนตัวเราเป็นคนชอบทานเปรี้ยวมากอยู่แล้วเมนูนี้จึงให้ผ่านค่ะ เมนูนี้จะเป็นเนื้อไก่ลวกสุกเสิร์ฟมากับผักกะหล่ำหั่นฝอยราดด้วยน้ำยำรสจัดจ้านค่ะ เมนูนี้ราคาอยู่ที่  100  บาท
5.ข้าวผัดกุ้ง  เมนูนี้รสชาติก็เหมือนข้าวผัดทั่วๆไปค่ะ แต่ข้าวไม่แข็งเหมือนบางร้าน  รสชาตอร่อยแบบไม่ต้องเติมน้ำปลาเพิ่ม กุ้งขนาดพอดีไม่เล็กหรือใหญ่จนเกินไป จานนี้จัดแต่งด้วยใบชะพลู แคลอทฝานเป็นแว่นเพื่อเพิ่มสีสัน และแตงกวาฝานเป็นแว่น  ราคาอยู่ที่  70  บาท
6.ข้าวผัดกระเพราปลาหมึก  เมนูนี้จริงๆตั้งใจสั่งเป็นกับข้าว แต่ไม่ทราบว่าเกิดข้อผิดพลาดประการใดจึงได้เป็นราดข้าวมาแทน(แต่แม่ของเราก็รับเมนูนี้ไว้ด้วยความเต็มใจ) เมนูนี้อาจจะไม่เหมือนผัดกระเพราะที่เราสั่งโดยทั่วๆไปที่จะรสชาตออกไทยๆ แต่ของที่นี่จะเน้นหนักไปทางซอสมากกว่าน้ำปลา รสชาตจึงออกไปทางอาหารฝรั่งนิดๆแต่ก็อร่อยดีค่ะ ปลาหมึกที่ใช้ก็สดตัวโต หั่นเป็นแว่นคำโตๆ  ราคาเมนูนี้อยู่ที่  90  บาท ซึ่งโดยส่วนตัวคิดว่าแพงไปหน่อย
-ราคาอิ่มอร่อยมื้อนี้สำหรับเรา 3 คน พ่อ แม่ ลูก มีเครื่องดื่มเป็นน้ำเปล่าขวดใหญ่  1 ขวด น้ำแข็งเปล่า 1 กระติ๊กเล็ก รวมราคาอาหารแล้วตกอยู่ที่  759  บาท ค่ะ